G-Eclipse

Το g-Εclipse είναι ένα ελεύθερο λογισμικό προοριζόμενο για προγραμματισμό και διαχείριση υπολογιστικών πλεγμάτων και στηριζόμενο στην πλατφόρμα ανάπτυξης εφαρμογών Eclipse, αποτελώντας κατ' ουσίαν ένα σύνολο επεκτάσεων αυτής.

Το g-Εclipse είναι βασισμένο στην εγγενή αρχιτεκτονική επεκτάσεων του Eclipse, επαυξάνοντας τη λειτουργικότητα του τελευταίου και παρέχοντας πρόσβαση σε υφιστάμενες υποδομές πλέγματος. Το g-Εclipse παρέχει λειτουργίες που διευκολύνουν τον χρήστη στη διαχείριση ενός πλέγματος και των επιμέρους εργασιών λογισμικού που εκτελούνται σε αυτό, αλλά και στην ανάπτυξη εφαρμογών για υπολογιστικά πλέγματα.

Το g-eclipse παρέχει σημεία επέκτασης τα οποία διευκολύνουν την επέκτασή του. Αναπτύσσεται από μία κοινοπραξία που αποτελείται από το Forschungszentrum Karlsruhe, το Poznań Supercomputing and Networking Center, το Πανεπιστήμιο Γιοχάνες Κέπλερ του Λιντς, το Πανεπιστήμιο Κύπρου, την εταιρεία Innoopract Gmbh, το Πανεπιστήμιο του Ρέντινγκ, το IT Innovation Centre, το Πανεπιστήμιο του Σαουθάμπτον και το εταιρικό εργαστήριο NEC Laboratories Europe. Η κοινοπραξία του g-Eclipse χρηματοδοτείται από το 6ο Πρόγραµµα Πλαίσιο για την Έρευνα.

Χαρακτηριστικά
Το g-Eclipse παρέχει τρείι διαφορετικές «προοπτικές» (τρόπους λειτουργίας):

 Προοπτική Χρήστη: Οι χρήστες του πλέγματος έχουν περιορισμένη τεχνογνωσία σε σχέση με τα υπολογιστικά πλέγματα. Διαμέσου της Προοπτικής Χρήστη παρέχεται η δυνατότητα στον χρήστη να εκτελέσει εφαρμογές στο πλέγμα. Παράλληλα δίνεται η δυνατότητα παρακολούθησης της προόδου εκτέλεσης της εφαρμογής καθώς και διαχείρισης αρχείων δεδομένων.
 Προοπτική Χειριστή: Οι χειριστές υποδομών υπολογιστικού πλέγματος κατέχουν την τεχνογνωσία διαχείρισης τέτοιων υποδομών. Η Προοπτική Χειριστή πρέπει να παρέχει την ευχέρεια στους χειριστές τέτοιων υποδομών να διαχειρίζονται τοπικούς πόρους καθώς και πόρους που ανήκουν στον εικονικό οργανισμό όπου ανήκουν.
 Προοπτική Προγραμματιστή: Οι προγραμματιστές εφαρμογών για το υπολογιστικό πλέγμα κατέχουν την απαραίτητη τεχνογνωσία για ανάπτυξη εφαρμογών σε τέτοιο περιβάλλον αλλά δεν αναμένεται από αυτούς να γνωρίζουν εις βάθος την τεχνολογία πίσω από το υπολογιστικό πλέγμα ή τις υποδομές που το στηρίζουν. Η Προοπτική Προγραμματιστή επιδιώκει να προσφέρει στους προγραμματιστές τα κατάλληλα εργαλεία για την ανάπτυξη εφαρμογών (μέσω JDT/CDT) και εξουδετέρωση τυχόν σφαλμάτων στο υπολογιστικό πλέγμα.

Υποστηριζόμενα ενδιάμεσα λογισμικά
Το g-Eclipse έχει σχεδιαστεί έχοντας ως κεντρικό άξονα ένα μοντέλο ανεξάρτητο από οποιαδήποτε υλοποίηση ενδιάμεσου λογισμικού. Η υποστήριξη κάποιου συγκεκριμένου ενδιάμεσου λογισμικού υλοποιείται με την επέκταση του ανεξάρτητου μοντέλου. Στο παρόν στάδιο το g-Eclipse υποστηρίζει το gLite Middleware, διαμέσου της υλοποίησης επεκτάσεων υπεύθυνων για τη διαχείριση εικονικών οργανισμών, τη διαχείριση εργασιών και αρχείων, την παρακολούθηση υποδομής και εφαρμογών καθώς και για τον σχεδιασμό workflows. Η αρχική υποστήριξη ενός δευτέρου ενδιάμεσου λογισμικού με την ονομασία GRIA, έχει ξεκινήσει. Παράλληλα μία νέα επέκταση υλοποιείται για πρόσβαση στην υπηρεσία Amazon Simple Storage.

Παραπομπές

Αναφορές

Εξωτερικοί σύνδεσμοι 
 Επίσημος ιστότοπος του g-Eclipse που φιλοξενείται από το Eclipse Foundation 

Ελεύθερο λογισμικό